b'\n_START_ARTICLE_\nVissarion Belinski\n_START_PARAGRAPH_\nVissarion Grigorjevit\xc5\xa1 Belinski (ven. \xd0\x92\xd0\xb8\xd1\x81\xd1\x81\xd0\xb0\xd1\x80\xd0\xb8\xd0\xbe\xd0\xbd \xd0\x93\xd1\x80\xd0\xb8\xd0\xb3\xd0\xbe\xd1\x80\xd1\x8c\xd0\xb5\xd0\xb2\xd0\xb8\xd1\x87 \xd0\x91\xd0\xb5\xd0\xbb\xd0\xb8\xd0\xbd\xd1\x81\xd0\xba\xd0\xb8\xd0\xb9; 11. kes\xc3\xa4kuuta (J: 30. toukokuuta) 1811 Viapori, Helsinki \xe2\x80\x94 7. kes\xc3\xa4kuuta (J: 26. toukokuuta) 1848 Pietari) oli ven\xc3\xa4l\xc3\xa4inen kirjallisuusarvostelija, toimittaja ja filosofi sek\xc3\xa4 uudistusmielinen demokratian kannattaja. H\xc3\xa4nt\xc3\xa4 pidet\xc3\xa4\xc3\xa4n ven\xc3\xa4l\xc3\xa4isen kirjallisuuskritiikin uranuurtajana. H\xc3\xa4nen yst\xc3\xa4v\xc3\xa4piiriins\xc3\xa4 kuuluivat Nikolai Stankevit\xc5\xa1in kautta muun muassa Aleksandr Herzen ja Mihail Bakunin._NEWLINE_Belinski opiskeli Moskovan yliopistossa, mutta h\xc3\xa4net erotettiin sielt\xc3\xa4 vuonna 1832 poliittisen aktivismin takia. H\xc3\xa4n julkaisi estetiikan alaan kuuluvia kirjoituksia aikakauslehdiss\xc3\xa4 ja toimitti Moskovski nabljudatel -lehte\xc3\xa4 1838\xe2\x80\x931839. Kun lehti kiellettiin, h\xc3\xa4n muutti Pietariin ja ryhtyi Otet\xc5\xa1estvennyje zapiski -lehden avustajaksi. H\xc3\xa4n julkaisi artikkeleita muun muassa Mihail Lermontovista, Aleksandr Pu\xc5\xa1kinista, Ivan Turgenevista ja Nikolai Gogolista. H\xc3\xa4n sai vaikutteita L\xc3\xa4nsi-Euroopan idealistisilta filosofeilta, erityisesti G. W. F. Hegelilt\xc3\xa4 ja Ludwig Feuerbachilta._NEWLINE_Vuoden 1841 aikoihin Belinski alkoi kutsua itse\xc3\xa4\xc3\xa4n sosialistiksi. H\xc3\xa4n pohti yhteiskuntarakenteen syv\xc3\xa4llist\xc3\xa4 muuttamista. H\xc3\xa4n piti kapitalismia v\xc3\xa4ist\xc3\xa4m\xc3\xa4tt\xc3\xb6m\xc3\xa4n\xc3\xa4 v\xc3\xa4livaiheena edett\xc3\xa4ess\xc3\xa4 kohti utopistista sosialismia. H\xc3\xa4n uskoi Ven\xc3\xa4j\xc3\xa4n kehittyv\xc3\xa4n kohti eurooppalaista yhteiskuntaa ja pilkkasi slavofiileja. H\xc3\xa4n arvosteli yksinvaltiutta ja maaorjuutta, k\xc3\xb6yhyytt\xc3\xa4, alkoholismia, virkavaltaisuutta ja heikompien \xe2\x80\x93 kuten naisten \xe2\x80\x93 syrjint\xc3\xa4\xc3\xa4._NEWLINE_Viimeisin\xc3\xa4 vuosinaan 1847\xe2\x80\x931848 Belinski toimitti Nekrasovin aikakauslehte\xc3\xa4 Sovremennik ja julkaisi siin\xc3\xa4 merkitt\xc3\xa4vi\xc3\xa4 artikkeleita Ven\xc3\xa4j\xc3\xa4n kirjallisuudesta ja Gogolista._NEWLINE_Belinski kuului aikansa vaikutusvaltaisimpiin vapaamielisiin kirjoittajiin, ja h\xc3\xa4n suosi kirjallisuutta, joka edusti \xe2\x80\x9dsosiaalista tietoisuutta\xe2\x80\x9d, esimerkiksi Fjodor Dostojevskin esikoisromaania K\xc3\xb6yh\xc3\xa4\xc3\xa4 v\xc3\xa4ke\xc3\xa4 (1845). Belinski kuuluu ven\xc3\xa4l\xc3\xa4isen realistisen estetiikan ja kirjallisuuskritiikin uranuurtajiin, ja h\xc3\xa4nen filosofiset katsomuksensa ja omaleimaiset kirjoituksensa vaikuttivat tuntuvasti ven\xc3\xa4l\xc3\xa4isen kirjallisuuden ja yhteiskunta-ajattelun kehitykseen._NEWLINE_Belinki kuoli tuberkuloosiin vain v\xc3\xa4h\xc3\xa4n ennen kuin h\xc3\xa4net olisi pid\xc3\xa4tetty poliittisten n\xc3\xa4kemystens\xc3\xa4 vuoksi. H\xc3\xa4nen kootut teoksensa julkaistiin ven\xc3\xa4j\xc3\xa4ksi vuosina 1859\xe2\x80\x931862 (12 osaa) ja uudestaan 1953\xe2\x80\x931956, julkaisijana Neuvostoliiton tiedeakatemia.'